Diari Oficial de la Generalitat Valenciana


Sumari del DOGV 4951, del 22-02-2005 (2005/1673)

ORDRE de 30 de desembre de 2004, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional a càrrec del Pla Nacional de Formació i Inserció Professional, i es regula el procediment per a la concessió d'ajudes durant l'exercici de 2005.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4951

Data del DOGV
:   22-02-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/1673


Data del document
:   30-12-2004

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * Servici Valencià d'Ocupació i Formació
    * suport econòmic
    * reinserció professional
    * alumne
    * ajuda a les empreses
    * pràctiques de formació
    * sindicat
    * empresa privada
    * organització patronal
    * societat sense fins de lucre
    * empresa pública
    * administració local
    * aprenentatge professional
    * lluita contra l'atur
    * ajuda pública

ORDRE de 30 de desembre de 2004, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional a càrrec del Pla Nacional de Formació i Inserció Professional, i es regula el procediment per a la concessió d'ajudes durant l'exercici de 2005. [2005/X1673]
  
L'evolució de la situació econòmica de la Comunitat Valenciana en els últims anys ha aconsellat que el desenvolupament del Pla Nacional de Formació i Inserció Professional, la gestió del qual correspon a la Generalitat Valenciana, estiga adreçat a facilitar als desocupats una qualificació professional que permeta la seua reincorporació a la vida laboral activa en el menor temps possible alhora que es promou la formació en els denominats «nous jaciments d'ocupació» i en les noves tecnologies, amb especial atenció als col·lectius amb majors dificultats d'accés al mercat laboral. Es tracta d'accentuar els esforços per garantir mes formació en aquells sectors potencialment creadors d'ocupació.
  
En aquesta ordre s'hi mantenen els canvis introduïts en exercicis anteriors que han mostrat eficàcia en la millora de la Formació Professional Ocupacional subvencionada, com ara les pràctiques no laborals, la programació comarcal de les accions formatives, la limitació en el nombre de sol·licituds o els procediments de control dels fons públics, sense renunciar a la introducció de millores en els procediments de gestió. Amb això es pretén augmentar el temps d'impartició de les accions formatives, millorar els nivells d'inserció laboral, simplificar els tràmits administratius, aconseguir els màxims nivells d'execució pressupostària, millorar la qualitat de la formació i reforçar les mesures de control.
  
D'altra banda, es persegueix avançar en l'objectiu de potenciar la coordinació i la integració de la Formació Professional, objectiu prioritari del Consell Valencià de Formació Professional, de la Llei Orgànica 5/2002, de 19 de juny, de les Qualificacions i de la Formació Professional, i del Reial Decret 1.128/2003, de 5 de setembre, i avançar així mateix en l'objectiu de fomentar la qualitat en la Formació Ocupacional i en la consideració de la formació com una inversió en els recursos humans de la nostra Comunitat. Aquestos objectius són un element central del Pla Valencià de Formació Professional, que marcarà l'evolució de la formació professional de la Comunitat Valenciana dels pròxims exercicis, i al qual es refereixen bona part dels canvis introduïts en aquesta ordre.
  
De la mateixa manera, aquestos objectius formen part del Pacte Valencià pel Creixement i l'Ocupació, que el Govern de la Generalitat va firmar amb els agents econòmics i socials per al període 2001-2006.
  
Igualment, la Comissió Europea considera la formació professional com una inversió en capital humà que millora les oportunitats personals, la competitivitat de les empreses i el benestar social, en un nou enfocament d'aprenentatge al llarg de la vida, per a adaptar-se als canvis tecnològics i socials, en creixent acceleració.
  
En virtut de tot això, sentit el Consell Valencià de Formació Professional, i fent ús de les facultats que em confereix la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
Títol I
  
Normes generals
  
Article 1. Objecte i àmbit
  
L'objecte d'aquesta ordre és regular la concessió d'ajudes econòmiques, durant l'any 2005, per la Conselleria d'Economia, Hisenda i Ocupació, en desplegament del Pla Nacional de Formació i Inserció Professional, per a fomentar i gestionar activitats formatives adreçades a treballadores i treballadors desocupats, a fi de proporcionar-los la qualificació professional per a exercir una ocupació concreta i adequada a les necessitats del mercat de treball a la Comunitat Valenciana.
  
Article 2. Naturalesa de les ajudes
  
1. Les ajudes previstes en aquesta disposició tindran la naturalesa jurídica de subvencions públiques i estaran destinades al finançament, total o parcial, de les accions formatives que es realitzen a la seua empara, així com a la concessió d'ajudes a l'alumnat assistent a les accions formatives.
  
2. La gestió de les ajudes previstes en aquesta ordre correspondrà al Servici Valencià d'Ocupació i Formació (en endavant SERVEF).
  
Article 3. Beneficiaris
  
Podran sol·licitar les ajudes previstes en aquesta ordre:
  
1. Les entitats següents:
  
a) Les empreses privades o públiques, siguen persones físiques o jurídiques.
  
b) Les entitats locals.
  
c) Les organitzacions empresarials.
  
d) Les organitzacions sindicals.
  
e) Altres entitats sense ànim de lucre.
  
Els que aspiren a ser perceptors de les distintes ajudes hauran de reunir els requisits generals següents:
  
- Tenir personalitat jurídica pròpia.
  
- Estar al corrent de les seues obligacions tributàries i de Seguretat Social en els termes establits per l'Ordre de 30 de maig de 1996, de la Conselleria d'Economia i Hisenda.
  
- Acreditar capacitat suficient de mitjans propis materials, humans i organitzatius per a complir els objectius establits en el Programa.
  
2. Els alumnes participants en les accions de formació ocupacional subvencionades a càrrec del Pla de Formació i Inserció Professional.
  
Article 4. Difusió
  
Serà obligació de les entitats beneficiàries de les ajudes regulades en aquesta ordre donar a conéixer de forma inequívoca que es tracta d'una acció subvencionada per la Conselleria d'Economia, Hisenda i Ocupació de la Generalitat Valenciana i cofinançada pel Fons Social Europeu, de conformitat amb les instruccions i els models normalitzats que a aquest efecte subministre el SERVEF.
  
Títol II
  
Procediment de tramitació de les ajudes
  
per a la realització d'accions de formació ocupacional
  
Article 5. Presentació de sol·licituds, documentació i termini
  
1. Les sol·licituds es presentaran en qualsevol dels registres del SERVEF o de qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, utilitzant per a això els models normalitzats establits. Cada sol·licitud es formularà incloent totes les accions formatives corresponents a l'entitat, al seu àmbit provincial, amb indicació de la via de programació triada d'acord amb l'article 13.
  
2. Tota sol·licitud haurà d'anar acompanyada de la documentació següent:
  
a) Documentació acreditativa i identificativa de l'entitat sol·licitant i del seu representant legal.
  
b) Document d'identificació fiscal de l'entitat sol·licitant.
  
c) Dades de domiciliació bancària d'acord amb el model normalitzat facilitat a aquest efecte (fitxa de manteniment de tercers).
  
d) Documentació acreditativa de trobar-se al corrent de les obligacions tributàries i amb la Seguretat Social, de conformitat amb el que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775), la validesa de la qual haurà d'estendre's a la data d'acabament del termini de presentació de sol·licituds. Entre aquesta documentació, i només respecte d'aquella que corresponga a l'Agència Estatal Tributària, es podrà aportar l'autorització expressa al Servici Valencià d'Ocupació i Formació per a demanar davant de l'Agència Estatal de l'administració Tributària les dades tributàries expressives d'estar al corrent en el compliment de les obligacions fiscals, mitjançant l'emplenament del corresponent model normalitzat.
  
En el cas de falta d'autorització, caldrà presentar un certificat d'estar al corrent de les obligacions tributàries, la validesa del qual haurà d'estendre's a la data d'acabament del termini de presentació de sol·licituds.
  
e) Projecte de les accions formatives que es desitja impartir, el nombre del qual no podrà ser superior a sis accions per aula homologada en el cas d'acollir-se a la Via 1 de programació, per a la qual cosa s'hi donarà un ordre de prioritat. Es denegaran les sol·licituds relacionades que superen aquest nombre, sense procedir a la valoració prevista en l'article 7 de la aquesta ordre.
  
Les accions que calga realitzar hauran de ser alguna de les incloses en el Fitxer d'Especialitats Formatives de l'INEM vigents a partir de l'1 de gener de 2005.
  
El projecte es presentarà en paper i en suport de disc compacte.
  
f) En el cas d'incloure la realització de pràctiques no laborals en empreses (en endavant PNL), caldrà indicar les empreses en què es realitzaran, amb expressió de la seua activitat principal, que hauran de complir els requisits assenyalats en l'article 24 d'aquesta ordre.
  
g). Les entitats que s'acullen a la Via 3 de programació prevista en l'article 13, i que hagueren sigut subvencionades en els exercicis 2003 i 2004, hauran d'aportar els documents TC-2 corresponents als mesos de novembre dels anys 2002, 2003 i 2004, amb l'objecte d'acreditar l'increment de la seua plantilla fixa.
  
En el cas que els dos primers documents ja estigueren en poder de l'administració, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o la dependència en què van ser presentats i que no hagen transcorregut més de cinc anys des de l'acabament del procediment a què corresponguen.
  
Amb caràcter voluntari es podrà aportar la següent documentació que acredite:
  
- Que l'entitat sol·licitant està legalment autoritzada per la Conselleria de Cultura, Educació i Esport per a impartir cicles formatius de Formació Professional Específica, de conformitat amb el Reial Decret 332/1992, de 3 d'abril, sobre autoritzacions de centres docents privats per a impartir ensenyances de règim general no universitàries (BOE de 9 d'abril de 1992).
  
- El grau d'inserció o de contractació aconseguit i acreditat com cal, si és el cas, en l'últim exercici, d'acord amb el que estableix l'annex I a aquesta ordre.
  
- Que està acreditada en norma de qualitat ISO per una entitat acreditada certificadora, o que disposa d'un pla de millora d'acord amb el Model Europeu de Qualitat EFQM.
  
Quan la sol·licitud no reunisca els requisits establits en aquesta ordre, o no s'hi adjunte la documentació que d'acord amb ella resulte exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, seguint la redacció de la Llei 4/1999, es requerirà els interessats perquè, en un termini de 10 dies, esmenen la falta o adjunten els documents necessaris, amb indicació que, si així no ho feren, es considerarà que desisteixen de la seua petició, amb la resolució prèvia de la directora general del SERVEF o de la persona en qui delegue, que haurà de ser dictada en els termes previstos en l'article 42 de l'esmentada Llei.
  
3. Per a la Via 1 de programació establida en l'article 13, les sol·licituds de subvenció es presentaran en el termini d'un mes a comptar des de l'endemà de la publicació de la aquesta ordre en el Diari Oficial de la Generalitat Valenciana.
  
4. En el cas d'entitats que presenten projectes relacionats amb les vies 2 i 3, el termini de presentació de sol·licituds a què es refereix l'apartat anterior finalitzarà el 30 de juny de 2005, i l'obtenció de l'ajuda estarà condicionada a l'existència de crèdit disponible. En el cas de la Via 3, les sol·licituds es formularan com a mínim un mes abans de la data d'inici prevista per al curs en qüestió.
  
Article 6. Projecte d'acció formativa
  
El projecte d'acció formativa que d'acord amb l'article 5.2 d'aquesta ordre han de presentar les entitats, arreplegarà per aquest ordre els aspectes següents:
  
1. Dades generals de l'acció formativa
  
- Denominació del curs.
  
- Lloc d'impartició (carrer o plaça i número).
  
- Nombre de participants (entre 6 i 17 a excepció de la Via 3 de programació, en la qual no n'hi haurà un nombre mínim).
  
- Nombre d'hores.
  
2. Compromís d'inserció
  
Haurà d'indicar-se en aquest apartat, si és el cas, el compromís d'inserció laboral o de contractació de l'alumnat que finalitze el curs.
  
3. Característiques del grup de desocupats a què s'orienta l'acció formativa, únicament en el cas que implique millores o particularitzacions sobre el perfil oficial arreplegat en el fitxer d'especialitats.
  
4. Els cursos en què s'impartisca la totalitat del programa de la corresponent especialitat o tinguen una duració igual o superior a 250 hores, hauran d'afegir l'especialitat complementària de sensibilització mediambiental, amb una duració de nou hores, codi FCAM02, adreçat a introduir l'alumnat en el coneixement dels principals problemes mediambientals, tant en l'àmbit general com en el laboral, i les seues possibles solucions.
  
Amb caràcter voluntari es podran impartir, a més de l'especialitat principal, les especialitats formatives complementàries FCIN01, amb una duració de 10 hores, o la FCIN02, amb una duració de 25 hores, adreçades a l'alfabetització informàtica, sempre que l'entitat estiga homologada per a impartir l'especialitat complementària triada, i sempre que els continguts formatius de l'especialitat principal sol·licitada no siga coincident amb els continguts de la mencionada especialitat complementària.
  
5. Si és el cas, programa formatiu per a desenvolupar en cada una de les empreses col·laboradores de PNL.
  
6. Indicació expressa de les dades del perfil del professorat (titulació, experiència professional i docent, formació didàctica...), d'acord amb el que preveu el corresponent programa formatiu, que mostren la idoneïtat per a impartir la docència en qüestió. El SERVEF podrà sol·licitar els certificats dels aspectes continguts en aquest perfil que considere convenient.
  
7. Continguts teoricopràctics, només en aquells casos en què supose millores o actualitzacions sobre el programa oficial arreplegat en el fitxer d'especialitats, que en cap cas podran implicar modificacions de l'horari de cadascun dels mòduls de l'esmentat programa.
  
8. Desglossament del pressupost necessari per a dur a terme l'acció formativa, únicament en el cas de sol·licitar quanties inferiors a les establides, amb caràcter general, en l'article 14.
  
9. Si és el cas, entitats o organismes que col·laboren en el finançament de l'acció.
  
10. Proposta organitzativa.
  
11. Indicació, si és el cas, que es pretén que els alumnes accedisquen, amb els tràmits previs oportuns, als carnets professionals a què es refereix l'Ordre de 23 d'abril de 1997, de la Conselleria d'Ocupació, Indústria i Comerç.
  
Article 7. Valoració de les sol·licituds
  
Tota sol·licitud estarà subjecta a:
  
1. Una valoració formal a càrrec del personal del SERVEF, que supervisarà si es compleixen els requisits previstos en aquesta ordre, i avaluarà:
  
- L'adequació de l'acció formativa a la programació establida per la Direcció General de Formació i Qualificació Professional, i que figura en l'annex II en el cas d'acollir-se a la Via 1 de programació prevista en l'article 13, sense assumir un compromís d'inserció laboral dels alumnes.
  
- La infraestructura docent de l'entitat sol·licitant, després de la visita, si és el cas, a les instal·lacions, excepte en els casos d'entitats prèviament homologades en l'especialitat sol·licitada.
  
- El grau d'inserció aconseguit per l'entitat en l'últim exercici amb caràcter global i per a l'especialitat sol·licitada.
  
- Resultat de l'Avaluació de la Formació Ocupacional (EFO) de l'exercici 2004.
  
- Resultat de l'avaluació de la formació ocupacional realitzada pels tècnics d'enllaç (EFOTEC) de l'exercici 2004.
  
- Realització de pràctiques no laborals.
  
- L'acreditació de l'entitat en normes ISO de qualitat, o pla de millora EFQM, si s'aportara.
  
- L'acreditació del centre com a entitat autoritzada per a impartir cicles formatius de Formació Professional Específica, sempre que aquestos tinguen relació amb l'especialitat sol·licitada.
  
- La idoneïtat del professorat proposat.
  
2. Una valoració material a càrrec d'un comité d'experts, designat pel director general de Formació i Qualificació Professional, que analitzarà els canvis introduïts, si és el cas, en els continguts teoricopràctics, la metodologia d'impartició proposada i l'oportunitat de l'acció.
  
Aquest comité estarà presidit pel director general de Formació i Qualificació Professional, o per la persona en qui delegue, i s'hi integraran:
  
- Nou tècnics de l'Àrea de Formació Professional del SERVEF.
  
- Tres tècnics de l'Àrea de Formació Professional de la Conselleria de Cultura, Educació i Esport (un per província).
  
- Un docent en representació de cada una de les universitats públiques de la Comunitat Valenciana.
  
- Tres representants de les organitzacions sindicals més representatius.
  
- Tres representants de les organitzacions empresarials més representatives
  
3. Una vegada realitzada la valoració, s'efectuaran les propostes de resolució, que hauran d'estar prou motivades, amb indicació dels factors o dels criteris tinguts en compte en la valoració i la seua aplicació concreta.
  
4. Aquesta valoració se subjectarà als criteris que consten en l'annex I d'aquesta norma. Si a conseqüència d'aquella valoració la puntuació de diverses entitats fóra coincident, i fóra necessari desfer l'empat a fi de determinar la possible entitat beneficiària d'una subvenció, el comité de valoració atorgarà la preferència a aquella sol·licitud l'expedient de la qual haja sigut completat primer.
  
Article 8. Tramitació, resolució i recursos
  
1. Quan estiga efectuada la valoració de la sol·licitud, la directora general de SERVEF, o l'òrgan en què delegue, dictarà la resolució procedent.
  
2. El termini màxim per a resoldre i notificar la resolució procedent serà de sis mesos a comptar des de la presentació de la sol·licitud en qualsevol dels registres d'entrada del SERVEF.
  
Dins del termini abans assenyalat, l'ordre per a resoldre i notificar la pertinent resolució, en el cas de sol·licituds acollides a la Via 1 de l'article 13 d'aquesta ordre, serà el següent:
  
1r Sol·licituds en què s'haja assumit voluntàriament un compromís d'inserció laboral, almenys, del 50% dels alumnes que finalitzen les accions formatives, que es realitzaran al marge del que preveu l'annex II.
  
2n Sol·licituds efectuades en relació amb necessitats d'una comarca concreta, d'acord amb l'annex II.
  
3r Sol·licituds efectuades que responguen a les necessitats globals d'una província, d'acord amb l'annex II.
  
4t Sol·licituds valorades positivament i no resoltes en els apartats anteriors, per ordre de puntuació provincial.
  
En el cas de sol·licituds acollides a la Via 3 de l'article 13 d'aquesta ordre, els expedients seran resolts a mesura que siguen completats fins a exhaurir el pressupost assignat.
  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la petició formulada.
  
4. La resolució de concessió de les ajudes fixarà expressament la quantia total concedida i incorporarà, si és el cas, les condicions, el compromís d'inserció o de contractació dels alumnes assumit, i les obligacions i les determinacions accessòries a què haja de subjectar-se l'entitat beneficiària d'aquelles.
  
5. Les resolucions que dicte la directora general del SERVEF a l'empara d'aquesta ordre esgoten la via administrativa, i contra elles s'hi podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1 a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa; i això sense perjuí del que disposen els articles 116 i 117 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercitar-ne, si és el cas, qualsevol altre que consideren procedent.
  
Davant de la desestimació per silenci administratiu, podrà interposar-se contra l'acte presumpte idèntic recurs en el termini de sis mesos a comptar des que haguera finalitzat el termini que per a dictar i notificar la resolució expressa es menciona en el núm. 2 d'aquest article; tot això de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que disposen els articles 116 i 117, abans mencionats.
  
6. Quan estiguen efectuades les notificacions individuals a les entitats interessades, la directora general del SERVEF podrà acordar fer pública la llista de les accions subvencionades i de les entitats beneficiàries d'acord amb aquesta ordre.
  
Article 9. Obligacions de les entitats beneficiàries
  
Són obligacions de les entitats beneficiàries:
  
- Realitzar les accions subvencionades d'acord amb el que preveu aquesta ordre i la resolució d'aprovació, i justificar-ne l'execució.
  
- Facilitar al SERVEF les tasques de seguiment i control tècnic.
  
- Sotmetre's a les accions de control que s'estableixen en aquesta mateixa Ordre, així com a les de control financer que legalment corresponga, en relació amb la subvenció concedida.
  
- Comunicar al SERVEF la concessió de qualsevol altra subvenció o ajuda que, amb la mateixa finalitat, els siga atorgada per una altra administració o ens públic o privat.
  
- En el cas de realitzar pràctiques no laborals, comunicar als representants legals dels treballadors dels centres laborals en què es realitzen les pràctiques, la llista d'alumnes participants en aquest programa, la duració i e programa formatiu, així com acreditar aquesta comunicació.
  
- No percebre cap quantitat de l'alumnat participant en l'acció subvencionada.
  
- Portar comptabilitat codificada de les despeses imputables a cada subvenció concedida.
  
Article 10. Costos elegibles per a les entitats beneficiàries
  
Els costos elegibles es distribuiran en:
  
1. Despeses de professorat (Part A): despeses de professorat i control de la docència
  
1.1. Quedaran compresos en aquest concepte:
  
- Salaris del professorat o, si és el cas, del servici docent extern, per a l'horari exclusiu d'impartició de les accions formatives, avaluacions i revisions periòdiques dels alumnes, preparació de classes i tutoria.
  
- Despeses de Seguretat Social a càrrec de l'entitat col·laboradora quan haja contractat els docents com a treballadors per compte d'altri, amb obligació de l'afiliació o l'alta en la Seguretat Social.
  
- Costos de control de la qualitat de la docència. Aquest concepte haurà d'estar especificat en el projecte que acompanya la sol·licitud de l'acció formativa, si es van a justificar despeses per això. Les activitats de control de la qualitat de la docència podran ser exercides per personal no docent. Com a màxim, l'import que s'impute a aquest apartat serà el 10% de la Part A.
  
Amb caràcter merament enunciatiu i no limitador, es consideraran com a accions de control de la qualitat de la docència les sessions d'autoavaluació per a la millora contínua, l'elaboració de plans de millores, la identificació d'àrees de millores, les enquestes al professorat i a l'alumnat, etc.
  
1.2. Únicament s'admetran justificants de pagaments a persones físiques, tant si el servici ha sigut prestat pel personal de l'entitat beneficiària, com si s'ha contractat una prestació de servicis professionals amb persones alienes a ella.
  
1.3. La despesa que calga justificar en relació amb cadascun dels docents de l'acció formativa, amb independència de la quantitat concedida per a la Part A, no podrà ser inferior al 80% ni superior en un 50% al mòdul en euros per alumne/hora establit per a la Part A en l'Ordre de 13 d'abril de 1994, del Ministeri de Treball i Seguretat Social (BOE núm. 101, de 28 d'abril de 1994), modificada per l'Ordre TAS/466/2002, d'11 de febrer (BOE núm. 56, de 6 de març de 2002), per la qual es desenvolupa el Reial Decret 631/1993, de 3 de maig de 1993, pel qual es regula el Pla Nacional de Formació i Inserció Professional.
  
2. Despeses d'organització o institucionals (Part B), que es classifiquen en:
  
2.1. Costos indirectes:
  
- Despeses d'assegurances d'accidents de l'alumnat, que comprendrà l'accident in itinere i els escaiguts en les pràctiques no laborals, així com la responsabilitat civil derivada de danys causats a les empreses on es realitzen les PNL.
  
- Despeses de selecció de l'alumnat, quan es justifiquen i es motiven adequadament, que en cap cas podrà ser superior a 800 euros.
  
- Despeses de personal propi directiu i administratiu atribuïbles al desenvolupament de l'acció formativa. En cap cas aquesta despesa podrà superar el 20% de la Part B. Hi seran imputables les despeses que es produïsquen tant en el període d'impartició del curs, com en els 15 dies anteriors a l'inici i els 15 dies posteriors a l'acabament.
  
- Despeses generals atribuïbles a l'acció formativa:
  
- Despeses de publicitat que responguen a les actuacions realitzades en compliment del que disposa l'article 4 d'aquesta norma.
  
- Despeses de lloguers, tant d'instal·lacions com de maquinària directament relacionades amb la docència.
  
- Despeses d'energia elèctrica, combustible i, en general, manteniment de les instal·lacions i dels equips docents.
  
- Despeses de comunicació (fax, telèfon, connexió Internet, etc.) fins a un màxim del 5% de la Part B.
  
- Despeses de difícil justificació, fins a un 10% de la suma de les despeses pagables per la part Part A i la Part B, sense superar la quantitat resultant de l'aplicació de les minoracions per hora o alumne a què es refereix els articles 12.1 a) i b).
  
2.2. Costos directes:
  
- Amortització d'instal·lacions, d'equips i de ferramentes de vida útil superior a un exercici natural, amb exclusió de la dels béns que hagen sigut objecte de subvenció pública per a ser adquirits. Aquestes despeses es calcularan d'acord amb la normativa aplicable i hauran de correspondre a inversions oficialment registrades en la comptabilitat de l'entitat beneficiària de la subvenció. En cap cas, les despeses d'amortització d'aquestos béns, que hauran de tenir sempre una connexió directa amb l'activitat docent de l'entitat col·laboradora en qüestió, podran superar una imputació del 25% de la Part B.
  
- Material consumible adquirit per al desenvolupament de la docència no recuperable a l'acabament del curs, com són els d'oficina, subministraments, elèctrodes, ferro, ciment, etc.
  
- Altres costos imputables a l'acció formativa, en particular:
  
- compra de material didàctic;
  
- despeses de traducció de materials d'ensenyança;
  
- despeses de recopilació, edició, impressió, i elaboració de materials d'ensenyança.
  
En el cas de les despeses generals i d'altres costos previstos en el punt anterior, l'entitat beneficiària haurà d'adjuntar a la documentació exigida amb caràcter general per a la justificació de despeses, una memòria per acció formativa en què s'expliquen els càlculs realitzats per a imputar els citats costos.
  
3. No es considerarà cost elegible, en cap de les parts de la subvenció anteriorment citades, l'IVA quan siga susceptible de ser compensat per l'entitat beneficiària, o d'altres càrregues tributàries.
  
4. Els cursos hauran de ser impartits pel sol·licitant o per personal dependent d'aquest, per la qual cosa les despeses hauran de ser pagades per l'entitat beneficiària, que és la que ha de reunir les característiques i els requisits enunciats en l'article 3, amb la prohibició expressa de la subcontractació.
  
5. En el cas que alguna universitat pública de la Comunitat Valenciana fóra beneficiària d'ajudes concedides a l'empara d'aquesta ordre, la justificació de les ajudes respectaran el que s'hi preveu.
  
6. En cap cas el cost d'adquisició de les despeses subvencionables podrà ser superior al valor de mercat.
  
Article 11. Liquidació de les ajudes
  
1. Podrà avançar-se a l'entitat beneficiària fins al 75% de l'import de l'ajuda, amb l'aval previ a favor del SERVEF.
  
Estaran exemptes de l'obligació de prestar aval les entitats locals i les empreses el capital social de les quals estiga participat per la Generalitat Valenciana en més d'un 80%, o per les seues entitats autònomes.
  
Les bestretes hauran de sol·licitar-se abans de l'1 d'octubre de 2005.
  
2. El percentatge restant de la subvenció es farà efectiu en finalitzar l'acció subvencionada. Per a això serà necessària la presentació, a través de l'aplicació informàtica SIDEC, que lliurarà el SERVEF a les entitats que impartisquen l'acció formativa a l'inici del curs, de la declaració de despeses efectivament realitzats per a impartir-la, i caldrà adjuntar la documentació següent:
  
Per a la part A:
  
- Documents justificatius de la despesa corresponent.
  
- Documentació acreditativa de la corresponent transferència bancària efectuada per a pagar la despesa.
  
- Memòria en què es reflectisquen les actuacions realitzades respecte del control de la qualitat de la docència, en el cas que es presentaren justificants d'aquesta despesa.
  
Per a la part B:
  
- La memòria a què fa referència l'article 10.2. d'aquesta ordre.
  
- Documents justificatius de la despesa corresponents a aquesta part.
  
- Pòlissa de l'assegurança de l'alumnat, en el cas que no s'haja aportat abans.
  
En el cas d'incloure PNL per a cada empresa col·laboradora, caldrà remetre una llista nominal dels alumnes diàriament assistents, amb el vistiplau de l'instructor i el nombre total d'hores.
  
També caldrà adjuntar-hi la documentació justificativa de la inserció realitzada en cas de compromís d'inserció; per a acreditar s'hi tindran únicament en compte els contractes de duració igual o superior a tres mesos a jornada completa setmanal, o període de treball real equivalent, en cas de contractacions a temps parcial, que hauran de ser, com a mínim, de mitja jornada setmanal, independentment de l'activitat que es tracte. En els mateixos termes es consideraran igualment vàlides les altes en el Règim Especial de Treballadors Autònoms.
  
També s'hi inclouran els certificats dels dies realment assistits pels alumnes beneficiaris de les ajudes previstes en el títol IV d'aquesta ordre.
  
La declaració de despeses i la remissió de documents justificatius, realitzades als efectes establits en l'article 47 del Text Refós de la Llei d'Hisenda Pública de la Generalitat Valenciana, hauran d'efectuar-se en el termini màxim de 15 dies naturals comptats des de l'endemà de l'acabament de l'acció formativa.
  
3. La subvenció màxima que podrà percebre l'entitat no podrà superar, en cap cas, la quantitat que resulte després de l'aplicació de les minoracions per hores o alumnes.
  
4. L'entitat estarà obligada a comunicar al SERVEF qualsevol subministrament o contractació de béns o servicis amb empreses vinculades a ella. S'entén per empresa o per entitat vinculades aquelles en què el beneficiari puga exercir, directament o indirectament, una influència dominant, o aquelles que puguen exercir-la sobre ell o que, de la mateixa manera que el beneficiari, estiguen sotmeses a la influència dominant d'una altra empresa o entitat per raó de propietat, participació financera o normes que la regulen. Es considerarà que hi ha influència dominant quan una entitat o una empresa, directament o indirectament, en relació amb una altra, estiga en possessió d'un 25% del capital subscrit, o d'un 25% dels vots inherents a les participacions emeses per l'empresa o l'entitat, o puga designar almenys el 25% dels membres de l'òrgan d'administració, de direcció o de control de l'empresa
  
En aquest cas, únicament s'acceptaran els justificants de despesa que indiquen estrictament el cost del bé o del servici subministrat.
  
5. No s'acceptaran factures corresponents a exercicis diferents de l'any en què es realitze l'acció formativa.
  
6. Les despeses hauran de respondre a la naturalesa de l'activitat subvencionada, i hauran d'haver sigut efectivament pagades abans de l'acabament del període de justificació.
  
Article 12. Minoracions i reintegrament de l'ajuda concedida
  
1. L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades, i la concessió, després de la presentació de la sol·licitud, d'unes altres ajudes públiques o privades que en conjunt superen el cost de l'activitat que ha de realitzar el beneficiari, podrà donar lloc a la minoració de la subvenció concedida.
  
En especial, a la vista de la documentació presentada, relativa a l'acció formativa desenvolupada per l'entitat, es minorarà la subvenció concedida en els supòsits següents:
  
a) No haver-se impartit la totalitat de les hores lectives aprovades per una resolució. En aquest cas es minorarà proporcionalment de la subvenció concedida per a les parts A i B.
  
b) Per baixes dels alumnes:
  
- Durant el primer terç de la duració del curs, l'entitat podrà incorporar nous alumnes fins a completar-ne el nombre que fixa la resolució de concessió, i substituir els alumnes que hi hagen sigut baixa amb noves altes. La diferència entre el nombre d'alumnes que estableix la resolució i els alumnes realment participants en el primer terç del curs determinarà la minoració proporcional en la Part A i en la Part B de la subvenció concedida, o de l'import de la subvenció resultant una vegada practicada la minoració per hores, si és el cas.
  
- Quan a partir del primer terç del curs es produïra una disminució del nombre d'alumnes, només es minorarà la Part B de la subvenció concedida o de la subvenció recalculada, si és el cas, a partir de la tercera baixa inclusivament. No s'aplicarà cap minoració quan la baixa de l'alumnat, en aquesta part del curs, siga a causa d'una contractació o d'una inserció laboral acreditada com cal, que podrà ser-ho mitjançant una declaració responsable on conste el nom de l'empresa, la data de contractació i el número patronal, aspectes que poden ser comprovats per l'administració, o mitjançant l'alta en el Règim Especial de Treballadors Autònoms.
  
No es minorarà tampoc la Part B per la baixa d'un alumne més, que no dispose de la preparació suficient, considerada pel tècnic d'enllaç, per a realitzar la PNL.
  
c) Per no haver-se justificat en els termes establits en l'Ordre i en la resolució de concessió d'ajudes la totalitat de les despeses subvencionades.
  
d) Per ser el personal docent professors el perfil dels quals no s'ajusta a allò previst en el corresponent projecte formatiu. En aquest cas, la minoració s'efectuarà únicament respecte de la despesa corresponent al citat professor.
  
e) Per justificar-se despeses de cada docent inferior al 80% del mòdul establit per a la Part A (article 10.1.3), i en aquest cas es minorarà el 30% de la Part A una vegada aplicades les anteriors minoracions.
  
f) Per incomplir el compromís de realització de les PNL respecte del nombre d'alumnes participants en el curs en el moment de l'inici d'aquestes, la duració d'aquest període o alguna de les clàusules establides en el conveni de col·laboració per a la realització d'aquestes pràctiques, es minorarà el 30% sobre la part que estiga correctament justificada, una vegada aplicades les anteriors minoracions. Tot això sense perjuí de les responsabilitats que en cada cas pogueren exigir-se a l'entitat.
  
g) Per no haver-se acreditat íntegrament el compromís d'inserció assumit per l'entitat. Aquesta minoració s'aplicarà sobre el total de les parts A i B de la subvenció concedida, o de l'import resultant després de practicar les minoracions oportunes, si és el cas, d'acord amb el grau d'incompliment del compromís d'inserció o de contractació.
  
2. Qualsevol dels casos previstos en l'article 37 de la Llei 38/2003, de 17 de novembre, General de Subvencions, donarà lloc a la incoació per l'òrgan competent per a la concessió de les ajudes del corresponent procediment de reintegrament, que podrà finalitzar, si és el cas, amb la resolució de la subvenció i l'obligació de reintegrar les quantitats percebudes incorrectament i l'interés de demora, des del moment del pagament de la subvenció. En la tramitació del procediment s'hi garantirà en tot cas el dret de l'interessat a l'audiència.
  
En especial, es podrà resoldre la subvenció concedida en els següents supòsits d'incompliment per part de l'entitat:
  
a) Incompliment de la finalitat per a la qual la subvenció va ser concedida, o de les condicions exigides per a ser concedida en la resolució d'aprovació.
  
b) Percepció per part de l'entitat col·laboradora de qualsevol quantitat econòmica procedent de l'alumnat participant en els cursos.
  
c) Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris emanats d'aquesta ordre.
  
d) La falta de justificació de pagament als docents.
  
e) La falsedat de les dades contingudes en la declaració prevista en l'apartat 2 de l'article 11 d'aquesta ordre.
  
f) L'obstaculització de les actuacions de seguiment i control pel SERVEF, o l'incompliment de les obligacions d'informació de dades.
  
g) La utilització de l'alumnat per a fins diferents dels establits en el programa formatiu, o la vulneració de les normes que, en relació amb la realització de les activitats programades, estiguen en cada cas vigents.
  
Quant al procediment de reintegrament, es regirà pel que disposa el capítol II del títol II de la mencionada Llei 38 /2003, General de Subvencions.
  
Tot això sense perjuí del que preveu el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Ordre Social, i la Llei 38/2003, General de Subvencions, en relació amb el que disposa la disposició transitòria segona, apartat 4.
  
Títol III
  
Normes relatives a les diverses vies de programació
  
de Formació Professional Ocupacional
  
Capítol I
  
De les ajudes a la Formació Professional Ocupacional
  
Article 13. Vies de programació
  
1. Les vies de programació seran les següents:
  
- Via 1. Per mitjà de centres col·laboradors homologats pel procediment previst en l'Ordre de 18 d'octubre de 1999, de la Conselleria d'Ocupació, per a l'homologació d'especialitats formatives i la impartició a centres col·laboradors de la Comunitat Valenciana, modificada per l'Ordre de 7 de gener de 2002, de la Conselleria d'Economia, Hisenda i Ocupació, per a les especialitats que consten en la resolució d'homologació en data anterior a l'inici del termini de presentació de sol·licituds. En aquest cas podrà assumir-se, si és el cas, un compromís d'inserció no inferior al 50%.
  
- Via 2. Per mitjà de convenis de col·laboració basats en les necessitats formatives detectades per la Direcció General de Formació i Qualificació Professional que es considere oportú subscriure entre el SERVEF i les organitzacions empresarials, sindicals, o les fundacions constituïdes per les citades entitats empresarials o sindicals entre els fins de les quals estiga la formació; les diputacions, les associacions que integren entitats locals, les federacions d'entitats d'economia social, les universitats públiques, les entitats legalment autoritzades per a impartir estudis universitaris i aquelles entre els fins de les quals es trobe la col·laboració entre la universitat i les empreses, d'acord amb la normativa vigent. La competència per a firmar aquestos Convenis correspondrà a la directora general del SERVEF.
  
En aquest cas, les entitats hauran d'estar homologades en el moment de dictar-se la corresponent resolució de concessió d'ajuda.
  
- Via 3. Projectes formatius per mitjà d'empreses que assumisquen un compromís de contractació, almenys, d'un 50% de l'alumnat que finalitze l'acció formativa, que haurà de realitzar-se exclusivament en l'empresa beneficiària de la subvenció; a través d'organitzacions empresarials que assumisquen un compromís de contractació mínim d'un 50% de l'alumnat que finalitze l'acció formativa en les empreses que integren l'organització impartidora de l'acció formativa. Aquest compromís serà d'obligat compliment una vegada finalitzada l'acció formativa i s'exigirà en les condicions arreplegades en l'article 11.2 d'aquesta ordre.
  
Les entitats que hagueren sigut subvencionades a través d'aquesta Via en els exercicis 2003 i 2004 hauran d'acreditar que la seua plantilla fixa s'ha incrementat.
  
2. Les especialitats formatives el codi de les quals finalitze amb les lletres CCC podran programar-se assumint un compromís d'inserció laboral de l'alumnat mínim d'un 50% en l'ocupació a què es refereix l'especialitat. Aquest compromís serà de necessari compliment en els termes i les condicions previstos en l'article 11.2 d'aquesta ordre, amb independència de l'existència o no de convocatòries públiques que habiliten per a l'exercici de les corresponents professions.
  
Article 14. Quantia de la subvenció
  
La subvenció s'establirà d'acord amb els conceptes fixats en l'Ordre de 13 d'abril de 1994, del Ministeri de Treball i Seguretat Social, per la qual es dicten normes de desplegament del Reial Decret 631/1993, de 3 de maig, modificada per les ordres de 20 de setembre de 1995, i de 14 d'octubre de 1998, del Ministeri de Treball i Seguretat Social, i per l'Ordre TAS/466/2002, d'11 de febrer, o per aquelles que les substituïsquen, llevat que se sol·licite expressament una quantia inferior.
  
Article 15. Programació
  
Els cursos sol·licitats per les entitats a través de la Via 1 de programació s'impartiran tenint en compte la programació establida per comarques i províncies en l'annex II. Les especialitats que no figuren en el citat annex podran ser impartides sempre que s'assumisca per l'entitat un compromís d'inserció o de contractació no inferior al 50% de l'alumnat que finalitze el corresponent curs.
  
Article 16. Destinataris dels cursos
  
Podran participar en els cursos les persones que, en el moment de la seua incorporació a l'acció formativa, estiguen desocupades i inscrites en els servicis públics d'ocupació, d'acord amb el que estableix el Reial Decret 631/1993, de 3 de maig, i les normes que el despleguen.
  
Article 17. Sol·licitants
  
Podran sol·licitar les ajudes previstes en aquest Programa les entitats de l'article 3 que programen cursos, d'acord amb les vies previstes en l'article 13 d'aquesta norma.
  
Capítol II
  
De les pràctiques no laborals (PNL)
  
Article 18. Àmbit d'aplicació
  
Els cursos que es prevegen realitzar a través de les vies 1 i 2 de programació i que tinguen una duració igual o superior a 250 hores podran incloure, amb caràcter voluntari per a l'entitat organitzadora, un període de pràctiques no laborals com a part integrant de l'acció formativa.
  
Article 19. Objectius
  
Les pràctiques no laborals tenen com a objectius, entre altres:
  
- Facilitar la inserció laboral de l'alumnat de FPO mitjançant la realització de pràctiques a centres de treball que reproduïsquen les condicions habituals de l'entorn empresarial.
  
- Complementar l'adquisició per l'alumnat de la competència professional aconseguida en el centre formatiu, mitjançant la realització d'un conjunt d'activitats de formació identificades entre les activitats productives del centre de treball.
  
- Contribuir a l'èxit de les finalitats generals de la formació professional (adquisició de la competència professional característica de cada ocupació i una identitat i maduresa professional motivadora de futurs aprenentatges i adaptacions al canvi de qualificacions).
  
- Facilitar l'avaluació en els aspectes més rellevants de la competència professional adquirida per l'alumnat i, si és el cas, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se en el centre formatiu per exigir situacions reals de producció.
  
- Adquirir el coneixement de l'organització productiva corresponent al perfil professional i el sistema de relacions sociolaborals del centre de treball, a fi de facilitar la futura inserció professional de les persones.
  
Article 20. Programa formatiu
  
1. El centre formatiu elaborarà, d'acord amb el centre de treball en què es realitzen PNL, un programa formatiu en què necessàriament haurà de constar:
  
- Àrees o departaments del centre de treball en què participarà l'alumnat, amb la temporalització corresponent a cadascun.
  
- Desenvolupament de les activitats en cada àrea o departament, amb especificació:
  
- De les activitats formativoproductives que han de servir per a executar o, si és el cas, completar la competència professional requerida en l'ocupació.
  
- De les activitats d'avaluació que han de permetre a l'alumne demostrar la competència professional objecte d'acreditació i a l'instructor del centre de treball obtenir-ne suficient evidència.
  
2. Caldrà notificar als representants legals dels treballadors de les empreses on estiga prevista la realització de les PNL, el programa d'aquestes i les persones participants.
  
Article 21. Avaluació de les pràctiques no laborals
  
1. El centre de treball en què es desenvolupen les PNL designarà un instructor entre el personal qualificat de la mateixa per cada tres alumnes o fracció, i les funcions del qual seran les següents:
  
- Supervisar tècnicament els alumnes en el desenvolupament de les pràctiques i donar-los suport.
  
- Distribuir les tasques entre l'alumnat.
  
- Col·laborar en l'avaluació dels alumnes.
  
2. El centre de treball en què es desenvolupen les PNL i els instructors d'aquestes podran sol·licitar al SERVEF i rebre'n un certificat acreditatiu de la seua col·laboració.
  
Article 22. Funcions i tasques
  
El seguiment i l'avaluació de l'alumnat seran realitzats per un professor-tutor del centre formatiu que haja impartit mòduls complets propis de l'especialitat, en col·laboració amb l'instructor del centre de treball.
  
Article 23. Conveni de col·laboració
  
1. Amb la finalitat única de la realització de les pràctiques no laborals en un centre de treball, serà necessària l'existència d'un conveni entre el SERVEF, el centre formatiu i l'empresa en què es realitzaran les PNL, o l'organització empresarial corresponent, en els termes assenyalats en l'article 4 del Reial Decret 631/1993, de 3 de maig, d'acord amb el model que figura en l'annex III, que serà firmat per la directora general del SERVEF, o per la persona en qui delegue.
  
Els citats convenis hauran de ser presentats davant de la corresponent direcció territorial d'Ocupació del SERVEF en el termini assenyalat en l'article 30.3 d'aquesta ordre, direcció que haurà de comprovar que el conveni reuneix tots els requisits abans de la firma (que haurà de ser considerada oportuna) per la directora general del SERVEF, o per la persona en qui delegue.
  
L'administració que firma haurà de remetre una còpia dels esmentats convenis a la inspecció provincial de Treball corresponent.
  
2. La directora general del SERVEF podrà desestimar la firma del conveni proposat quan considere que amb això no s'obtindran els objectius previstos de les pràctiques no laborals, i en especial quan no es complisquen els requisits de l'article 24.
  
Article 24. Requisits
  
Les empreses als centres de treball de les quals estiguen previstes la realització de PNL hauran de complir el següent:
  
1. El centre de treball no podrà distar més de 30 quilòmetres del centre formatiu, llevat que se'n justifique la necessitat i siga expressament autoritzada pel director territorial d'Ocupació del SERVEF.
  
2. Tenir personalitat jurídica diferent de la corresponent al citat centre formatiu.
  
3. Tenir una activitat principal que pertanya a sectors no relacionats amb la formació, excepte en el cas que la formació corresponga a la família professional de la docència i la investigació.
  
Article 25. Accés i període de realització
  
Les PNL, en aquells casos en què estiguen programades, es realitzaran en l'últim període del curs, i la duració estarà compresa entre el 20% i el 40% del nombre d'hores total, idèntica per a tot l'alumnat.
  
Podran accedir a les PNL els alumnes que, fins aquell moment, hagen seguit amb aprofitament el desenvolupament del curs.
  
Tots els alumnes realitzaran simultàniament aquest període. Si per qualsevol causa resultara impossible la realització prevista de PNL per a tot l'alumnat, aquest completarà la duració prevista del curs en el centre formatiu.
  
En finalitzar les PNL, els alumnes realitzaran al centre formatiu les sessions d'avaluació a què siguen convocats.
  
Article 26. Relació alumne-centre de treball
  
1. La relació entre l'alumne i el centre de treball, com a conseqüència del conveni de col·laboració per a la realització de les PNL, no tindrà, en cap cas, naturalesa jurídica laboral o funcionarial. Per tant, els alumnes no podran percebre cap retribució per la seua activitat formativa, ni pels resultats que puguen derivar-se'n.
  
2. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que hi realitze activitats formatives, llevat que s'establisca a aquest efecte una relació laboral de contraprestació econòmica per servicis contractats. En aquest cas, es considerarà que l'alumne abandona el programa formatiu al centre de treball, i l'empresa o la institució col·laboradora haurà de comunicar aquest fet al professor-tutor, qui donarà de baixa aquest alumne, ja que les PNL i la contractació han de quedar perfectament delimitades.
  
3. L'alumnat estarà cobert, en tot cas, per l'assegurança a què fa referència l'article 10.2.
  
4. Es facilitarà a l'alumnat els equips i els mitjans de protecció en matèria de seguretat i salut en el treball.
  
Capítol III
  
Normes relatives a la realització dels cursos de formació
  
Article 27. Tècnics d'enllaç
  
El director territorial d'Ocupació del SERVEF corresponent assignarà a cada una de les entitats col·laboradores un tècnic que actuarà com a interlocutor entre aquestes i l'esmentada direcció territorial.
  
El tècnic tindrà entre les seues funcions:
  
- Informar l'entitat col·laboradora, per escrit, dels tràmits que ha de seguir per a desenvolupar el curs, així com del centre SERVEF d'Ocupació a què ha de sol·licitar la preselecció dels alumnes.
  
- Estar informat de la realització de les proves de selecció i del seu contingut.
  
- Conéixer el començament i l'acabament de cada curs.
  
- Estar informat de les incidències escaigudes en cada curs.
  
- Dur a terme accions per a l'avaluació de l'acció formativa.
  
- Vetlar pel correcte desenvolupament del curs tot proposant les mesures oportunes a l'entitat col·laboradora o a la direcció territorial si és el cas, inclosa la suspensió cautelar de l'acció formativa.
  
- Informar l'alumnat de la possibilitat d'acudir al seu centre SERVEF d'Ocupació, una vegada finalitzat el curs com a apte, perquè l'especialitat cursada siga arreplegada en la seua demanda d'ocupació, a fi que puga ser inclòs en les ofertes d'ocupació de l'ocupació corresponent.
  
Article 28. Selecció de l'alumnat
  
1. L'entitat sol·licitant emplenarà la documentació relativa al perfil de l'alumnat de cada curs indicat en el programa oficial, i ho comunicarà al tècnic d'enllaç assignat pel SERVEF.
  
2. Les sol·licituds de preselecció de l'alumnat seran presentades per les entitats que impartisquen les accions formatives al centre SERVEF d'Ocupació que els corresponga, d'acord amb la distribució que efectue la direcció territorial. La data de la selecció serà acordada pel centre SERVEF d'Ocupació i l'entitat en funció, tant de les necessitats de l'empresa, com de la possibilitat del referit centre de disposar dels candidats idonis.
  
3. L'alumnat dels cursos serà preseleccionat pels centres SERVEF d'Ocupació. En el cas que aquestos centres no proporcionaren en el termini de 10 dies naturals un nombre suficient de persones preseleccionades, l'entitat beneficiària podrà sol·licitar la indicada preselecció d'institucions autoritzades que tignuen entre els seus fins la intermediació entre l'oferta i la demanda de treballadors. En aquest cas, l'entitat col·laboradora, si ho considera oportú, podrà incorporar al procés de selecció les persones que considere convenients, sempre que estiguen inscrites en un servici públic d'ocupació com a demandants d'ocupació i s'adeqüen als perfils predeterminats per a cada curs.
  
4. L'entitat sol·licitant haurà de tenir el personal tècnic, extern o intern, adequat que requerisca el procés de selecció dels participants en l'acció formativa.
  
5. Una vegada finalitzat el procés de selecció, es confeccionarà una acta firmada pel responsable d'aquest procés i el representant legal del beneficiari, en què figuraran els noms d'aquelles persones preseleccionades, les que s'hagen presentat a les proves i el resultat d'aquestes, les que hagen sigut seleccionades per a realitzar el curs i les que formen part d'una llista de reserves. Caldrà remetre una còpia de l'acta en el termini màxim de dos dies naturals al centre SERVEF d'Ocupació que va realitzar la preselecció.
  
Article 29. Realització dels cursos
  
1. Els cursos hauran d'iniciar-se durant l'any 2005 i finalitzar abans de l'1 de novembre del mateix any. En el cas que a l'entitat col·laboradora se li haja anticipat el 75% de la subvenció concedida i el curs s'haja iniciat abans del 30 de setembre, el curs haurà de finalitzar abans del 16 de desembre.
  
2. En el termini màxim d'un mes des de la notificació de la resolució aprovatòria, les entitats hauran de comunicar als tècnics d'enllaç la data prevista d'inici del curs, a fi de facilitar una informació correcta al públic.
  
3. L'horari del curs en el període d'estada al centre formatiu estarà comprés entre quatre i sis hores diàries, de dilluns a divendres, llevat que el director territorial d'Ocupació del SERVEF autoritze un altre horari. En cap cas es podrà autoritzar un horari inferior a 20 hores ni superior a 40 hores setmanals.
  
En el supòsit de PNL, l'horari s'adequarà, en la mesura que siga possible, a les condicions dels centres de treball en què es realitzen aquelles.
  
Article 30. Documentació d'inici del curs
  
1. És preceptiva la comunicació fefaent per part de l'entitat beneficiària, fins i tot mitjançant fax, de la data d'inici de cada curs als tècnics d'enllaç, amb indicació de l'horari, del lloc d'impartició i del nombre d'alumnes que comencen, tot això abans de la citada data.
  
2. Independentment de la via de programació prevista, no podrà iniciar-se cap curs amb què es pretenga accedir als carnets professionals a què es refereix l'Ordre de 23 d'abril de 1997, de la Conselleria d'Ocupació, Indústria i Comerç, sense tenir prèviament l'autorització administrativa prevista en l'article 10 de la citada Ordre.
  
3. L'entitat disposarà de 15 dies naturals des de l'inici del curs per a remetre a la direcció territorial que corresponga la documentació següent:
  
- L'acta de selecció, d'acord amb el model normalitzat, en la qual, entre altres aspectes, s'hi detallaran les actuacions realitzades respecte de la selecció dels alumnes.
  
- Llista nominal dels professors junt amb el seu currículum, ajustat al corresponent programa formatiu.
  
- La llista de participants que comencen l'acció, el nombre de la qual no podrà sobrepassar l'indicat en la resolució de concessió ni ser inferior a sis, excepte en la Via 3 de programació.
  
- Conveni o convenis per a la realització de PNL.
  
- La pòlissa de l'assegurança d'accidents de l'alumnat o, si no n'hi ha, la carta de garanties d'aquesta, que serà sempre sense franquícia i que comprendrà almenys la cobertura següent:
  
- Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del curs, incloent-hi les pràctiques no laborals, el temps necessari per al desplaçament dels alumnes des de la seua residència habitual al lloc d'impartició, tant del centre de formació com, si és el cas, del centre en què es realitzen les pràctiques. El desplaçament haurà de cobrir qualsevol mitjà de locomoció.
  
- Indemnització mínima de 12.000 euros per defunció o invalidesa permanent derivats d'un accident en el curs o en el desplaçament.
  
- Indemnització diària dels alumnes derivada d'un accident en el curs que produïsca una impossibilitat temporal d'assistència. El període serà el que comprenga la incapacitat i fins a un màxim d'un any. La indemnització mínima serà de sis euros diaris.
  
- Indemnització a les empreses on es realitzen les PNL pels danys que els pogueren causar els alumnes mentre tinguen lloc.
  
L'entitat col·laboradora estarà obligada a mantenir la cobertura en l'assegurança d'accidents durant tot el període en què cada participant romanga d'alta en el curs.
  
Article 31. Control del desenvolupament del curs
  
1. Una vegada començat el curs i presentada la documentació anteriorment citada, l'entitat col·laboradora estarà obligada a aportar la següent documentació, d'acord amb les instruccions que li seran notificades abans de l'inici del curs:
  
- Control d'assistència mensual que continga la firma diària de l'alumnat i del professorat assistent.
  
- Parts d'alta i baixa produïts; l'entitat només podrà substituir les baixes produïdes per noves altes durant el primer terç del curs.
  
- Comunicació d'incidències que es produïsquen en el desenvolupament de cada curs.
  
2. És causa d'exclusió dels alumnes:
  
- La falta d'aprofitament o l'obstaculització al normal desenvolupament del curs, amb el vistiplau previ del tècnic d'enllaç.
  
- Incórrer en tres faltes d'assistència no justificades en el mes. L'entitat impartidora de l'acció formativa farà efectiva la baixa del participant el dia lectiu següent, després de l'acumulació de les faltes mencionades.
  
Les faltes d'assistència justificades no computaran a aquestos efectes, llevat que siguen superiors al 30% de la duració de l'acció formativa.
  
3. Es considerarà que un alumne és alta en un curs sempre que haja tingut una presència efectiva, almenys, de cinc dies lectius.
  
4. Escaurà la suspensió cautelar del desenvolupament de l'acció formativa quan:
  
- El curs no estiga en funcionament.
  
- El personal tècnic docent o l'alumnat no estiguen presents ni en el centre formatiu, ni en els centres de realització de les PNL.
  
- El personal docent no responga al perfil assenyalat en cada un dels respectius programes formatius.
  
- L'alumnat estiga sent dedicat a funcions diferents de la formació o les PNL.
  
- El material de consum o els equips o les dotacions no es corresponguen amb els aprovats en la resolució.
  
- El nombre d'alumnes assistents a l'acció formativa siga inferior a la meitat del nombre d'alumnes indicat en la resolució de concessió de la subvenció.
  
- Es produïsca qualsevol altra causa greu que afecte el normal desenvolupament de l'acció formativa.
  
Serà competent per a acordar la suspensió cautelar la directora general del SERVEF o la persona en qui delegue.
  
Article 32. Sobre la qualitat de la docència
  
Els tècnics d'enllaç i l'alumnat avaluaran la qualitat dels cursos de Formació Professional en què participen. Aquesta valoració es realitzarà a través de models normalitzats. L'entitat col·laboradora facilitarà l'accés i la realització de les oportunes proves, i serà informada del contingut i del resultat d'aquestes avaluacions de la qualitat de la formació desenvolupada en cada curs impartit per aquella.
  
Article 33. Acabament del curs
  
1. En el termini de 15 dies naturals des de la conclusió de cada curs, caldrà presentar una acta que continga l'aprofitament final de l'alumnat assistent.
  
2. El SERVEF expedirà el corresponent certificat individualitzat d'aprofitament a les persones que hagen superat amb èxit el curs complet o algun mòdul, amb indicació dels mòduls formatius superats, la duració de cada un d'ells, la realització de PNL, la duració d'aquestes i l'empresa en què s'han desenvolupat. Així mateix s'indicaran les dades del registre del certificat.
  
Títol IV
  
De les ajudes als alumnes
  
Article 34. Destinataris i quantia de les ajudes
  
Els alumnes participants en les accions de formació ocupacional subvencionades a càrrec del Pla Nacional de Formació Professional podran sol·licitar les beques i les ajudes de transport, d'allotjament i de manutenció d'acord amb el que preveu l'article 17 de l'Ordre del Ministeri de Treball i Seguretat Social, de 13 d'abril de 1994, per la qual es dicten normes de desplegament del Reial Decret 631/1993, de 3 de maig, modificada per l'Ordre TAS 466/2002, d'11 de febrer.
  
Article 35. Presentació de sol·licituds, documentació i termini
  
1. Els alumnes que desitgen accedir a l'ajuda prevista, ho sol·licitaran per mitjà d'una instància adreçada al director territorial d'Ocupació del SERVEF de la província en què s'imparteix el curs, utilitzant per a això els models normalitzats facilitats a aquest efecte.
  
2. Les instàncies estaran necessàriament acompanyades dels documents següents:
  
a) Còpia compulsada del document nacional d'identitat del sol·licitant.
  
b) Còpia compulsada de la targeta de demanda d'ocupació del sol·licitant.
  
c) Certificat de residència o d'empadronament lliurat per l'ajuntament corresponent.
  
d) Certificat, en el cas de patir una minusvalidesa física, del Centre de Diagnòstic i Orientació de Minusvalideses de la Direció General d'Integració Social de Discapacitats.
  
Per tal de poder accedir a les ajudes, s'exigirà que els domicilis dels apartats b) i c) siguen coincidents, excepte en el cas que s'acredite tenir una minusvalidesa o que hi haja qualsevol altra condició física per la qual li siga impossible accedir als cursos a la seua localitat pels seus propis mitjans; en aquestos casos no s'estarà obligat a aportar el document c).
  
3. L'esmentada documentació es presentarà en el termini d'un mes a partir de l'endemà de la incorporació en el curs en qüestió o de l'inici de les PNL, en qualsevol dels registres del SERVEF o en qualsevol altra de les formes establides en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Quan la sol·licitud no reunisca els requisits establits en aquesta ordre o no s'hi adjunte la documentació que d'acord amb ella resulte exigible, de conformitat amb el que preveu l'article 71 de l'esmentada Llei 30/1992, d'acord amb la redacció de la Llei 4/1999, es requerirà el sol·licitant perquè, en un termini de 10 dies, esmene la falta o adjunte els documents necessaris, amb indicació que, si així no ho fera, es considerarà que desisteix de la seua petició, amb la resolució prèvia que haurà de ser dictada en els termes previstos en l'article 42 de la mencionada Llei.
  
Article 36. Resolució i recursos
  
1. La directora general del SERVEF, o l'òrgan en què delegue, resoldrà les sol·licituds de subvencions que els alumnes formulen a l'empara d'aquesta ordre.
  
2. El termini màxim per a resoldre i notificar la resolució procedent serà de sis mesos a comptar des de la presentació de la sol·licitud en qualsevol dels registres d'entrada del SERVEF.
  
3 Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la petició formulada.
  
4. La resolució de concessió de les ajudes fixarà expressament la quantia que es concedirà, i s'adoptarà en funció dels dies del curs, sempre que hi haja disponibilitat pressupostària. La resolució procedent es notificarà als interessats en els termes previstos en l'article 58 de la Llei 30/1992, abans mencionada.
  
5. Les resolucions que es dicten a l'empara del que preveu aquest article esgoten la via administrativa, i contra elles s'hi podran interposar els recursos indicats en el número 5 de l'article 8 d'aquesta ordre.
  
6. Les ajudes econòmiques seran pagades als alumnes que hagen finalitzat el curs, amb justificació prèvia dels dies realment assistits per ells, justificació que haurà de ser presentada per l'entitat impartidora del curs en el termini assenyalat en l'article 11.2 d'aquesta norma.
  
Article 37. Obligacions dels alumnes
  
Els participants en accions de formació ocupacional estan obligats a assistir a les classes de forma regular i contínua.
  
És causa d'exclusió dels alumnes i de pèrdua, si és el cas, del dret a la corresponent ajuda econòmica, incórrer en tres faltes d'assistència no justificades en el mes. L'entitat impartidora de l'acció formativa farà efectiva la baixa del participant el dia lectiu següent, després de l'acumulació de les faltes mencionades.
  
Les faltes d'assistència justificades no computaran a aquestos efectes, llevat que siguen superior al 30% de la duració de l'acció formativa.
  
DISPOSICIÓ ADDICIONAL
  
Única
  
En compliment del que preveu l'article 47 del Text Refós de la Llei d'Hisenda Pública de la Generalitat Valenciana, mitjançant una ordre de la Conselleria d'Economia, Hisenda i Ocupació es donarà publicitat de les línies de subvenció i de l'import global màxim destinat per a la concessió de les ajudes.
  
La concessió de les ajudes previstes en aquesta ordre quedarà condicionada a l'existència de crèdit adequat i suficient en els pressupostos de l'exercici econòmic de 2005.
  
DISPOSICIONS FINALS
  
Primera
  
Per a allò no previst en aquesta ordre s'hi aplicarà el Reial Decret 631/1993, de 3 de maig, pel qual es regula el Pla Nacional de Formació i Inserció Professional; l'Ordre de 13 d'abril de 1994, del Ministeri de Treball i Seguretat Social, que el desplega, modificada per les ordres de 20 de setembre de 1995, de 14 d'octubre de 1998 de l'esmentat Ministeri, i per l'Ordre TAS/466/2002, d'11 de febrer, o per les normes que les substituïsquen.
  
Segona
  
Es faculta la directora general del SERVEF per a dictar totes les instruccions que siguen necessàries per al desenvolupament i l'execució del que disposa aquesta ordre.
  
Tercera
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra aquest acte, que posa fi a la via administrativa, podran els interessats interposar-hi un recurs contenciós administratiu en el termini de dos mesos comptats des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, un recurs de reposició davant aquest mateix òrgan en el termini d'un mes computat en els termes ja dits, tal com disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la vigent legislació.
  
València, 30 de desembre de 2004
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX I
  
Criteris per a la valoració de sol·licituds d'ajuda en els programes de Formació Professional, previstos en aquesta ordre de la Conselleria d'Economia, Hisenda i Ocupació.
  
1. Valoració formal
  
1.1. Fases
  
1a fase: comprovació de la documentació presentada
  
Els tècnics del SERVEF comprovaran que l'entitat sol·licitant ha presentat de manera correcta tota la documentació que, amb caràcter obligatori, exigeix l'article 5.2 d'aquesta ordre, i si ha sigut presentada la sol·licitud en el termini legal.
  
En aquesta fase es comprovarà que l'entitat sol·licitant de l'ajuda per la Via 1 de programació es troba prèviament homologada.
  
Una vegada comprovat que la documentació ha sigut presentada dins del termini, que és correcta, o, si és el cas, ha sigut completada o que han sigut esmenats els possibles defectes, i que es disposa de la corresponent homologació, si és el cas, s'efectuarà la segona fase de la valoració formal i la posterior valoració material.
  
2a fase: verificació
  
En aquesta fase, els tècnics del SERVEF valoraran els criteris marcats per l'article 7.1 d'aquesta ordre.
  
Les accions formatives presentades per l'entitat a través de la Via 3 que hagen superat la primera fase de valoració i, per tant, siguen susceptibles d'aprovació, seran objecte de verificació pel tècnic corresponent a través de la comprovació in situ. Es prestarà especial atenció pel que fa a instal·lacions generals, aules i tallers destinats a classes teòriques i pràctiques, equip didàctic, perfil del professorat, etc., que inexcusablement han d'estar disponibles per a una valoració positiva.
  
El tècnic haurà d'assessorar l'entitat sobre la possible millora dels recursos existents, així com sobre aquells altres que hauran d'estar disponibles abans del començament del curs (si s'aprova la sol·licitud), de manera que en aquest moment es complete la disponibilitat de recursos descrits en el projecte presentat per l'entitat.
  
Si es considera necessari, es mantindrà una entrevista amb el responsable de l'entitat en relació amb l'acció formativa sol·licitada, a fi de demanar informació sobre els aspectes relatius a ella que complementen la valoració inicial realitzada en la primera fase.
  
1.2. Criteris de valoració
  
S'aplicaran en les sol·licituds que hagen superat els condicionants en la documentació que calga aportar junt amb la sol·licitud, que es preveuen en aquesta ordre.
  
La valoració es realitzarà d'acord amb els criteris següents:
  
1.2.1. Adequació de l'acció formativa a la programació
  
En aquest apartat s'hi valorarà l'adequació de l'acció formativa proposada a la programació prevista d'aquesta ordre per a la Via 1 de programació.
  
La puntuació que es concedirà serà la següent
  
Sí s'ajusta a la programació prevista en l'annex II d'aquesta ordre, o s'ha assumit un compromís d'inserció igual o major al 50% dels alumnes que finalitzen l'acció formativa: 1 (valoració positiva)
  
No s'ajusta a la programació prevista en l'annex II d'aquesta ordre: 0 (valoració negativa)
  
La valoració negativa determinarà la denegació de la sol·licitud.
  
1.2.2. Infraestructura docent
  
a) Instal·lacions, que no es valoraran en les sol·licituds presentades a través de les vies 1 i 2, ja que els recursos que componen el citat indicador ja s'han avaluat en el procés d'homologació.
  
En conseqüència, en el cas de sol·licituds presentades a través de la Via 3, s'hi valorarà el grau de capacitat formativa de l'entitat, considerada com el nombre d'aules i d'instal·lacions disponibles i suficients que posseeix per a poder impartir la formació sol·licitada sense que es produïsca coincidència de mitjans.
  
Indicadors:
  
- Superfície útil del local en relació amb el nombre d'alumnes proposats.
  
- Grau d'il·luminació.
  
- Ventilació i climatització.
  
- Condicions ambientals i higièniques.
  
- Mesures de seguretat dels locals.
  
- Idoneïtat del mobiliari destinat als alumnes en relació amb les tasques que calga desenvolupar.
  
- Accessibilitat dels alumnes al lloc d'impartició teòric i pràctic (accés a les persones amb discapacitats físiques, proximitat al nucli de població, comunicacions, etc.).
  
Referències:
  
- Les entitats sol·licitants hauran de reunir les condicions higièniques, acústiques, d'habitabilitat i de seguretat, exigides per la legislació vigent.
  
- Un aula per especialitat, que tindrà un mínim de dos metres quadrats per alumne.
  
- Un taller per a realitzar les pràctiques professionals que, depenent de cada especialitat, permeta que tots els alumnes del mateix curs realitzen les pràctiques simultàniament.
  
- Mobiliari: tindrà mobiliari docent adequat, suficient al nombre d'alumnes previstos, a més dels elements auxiliars.
  
- Altres instal·lacions:
  
- Un espai adequat a la capacitat del centre per a despatxos de direcció, sala de professors i activitats de coordinació.
  
- Lavabos i servicis higienicosanitaris en nombre adequat a la capacitat del centre.
  
b) Equipament, que serà objecte de valoració en la Via 3.
  
Indicadors:
  
- Quantitat i qualitat dels equips utilitzats i idoneïtat amb el programa i el nombre d'alumnes proposats.
  
- Estat de conservació i grau d'obsolèscencia o d'innovació dels equips.
  
- Mesures de seguretat, higiene i instal·lació.
  
c) Material de consum, que serà objecte de valoració en la Via 3.
  
Indicadors:
  
- Qualitat dels materials de consum proposats.
  
- Quantitat i suficiència dels materials en relació amb el nombre d'alumnes proposat.
  
- Adequació del material de consum a l'especialitat.
  
- Disponibilitat del material de consum necessari per a impartir la formació sol·licitada tant teòrica com pràctica.
  
Els graus de baremació en aquest apartat seran els següents:
  
NIVELL DEL RECURS PUNTUACIÓ
  
Molt alt o màxim, molt bo 4
  
Alt, bo 3
  
Normal, correcte, adequat 2
  
Baix, deficient, inadequat o escàs 1
  
Molt baix, nul 0
  
Després de valorar separadament cadascun dels recursos (instal·lacions, equipament i material de consum), s'exigirà una puntuació mínima de dos en cada un d'ells; en cas contrari, la puntuació d'aquestos conceptes determinarà el motiu que s'argumentarà en la proposta de resolució denegatòria de l'acció que s'elevarà a l'òrgan resolutori.
  
En el cas de superar els mínims descrits, la valoració final de l'acció sol·licitada en aquest apartat serà el resultat d'aplicar la mitjana aritmètica dels nivells mitjans aconseguits en els diferents apartats.
  
1.2.3. Grau d'inserció aconseguit per l'entitat en l'últim exercici
  
Es determinarà a través de la inserció laboral derivada de les gestions realitzades per l'entitat calculada sobre alumnes finalitzats en cada una de les accions formatives aprovades a l'entitat en l'últim exercici, en aplicació del que disposa aquesta ordre de la Conselleria d'Economia, Hisenda i Ocupació.
  
En els casos en què les entitats hagen assumit en l'exercici anterior un compromís formal d'inserció o contractació d'alumnes, la Direcció General de Formació i Qualificació Professional bolcarà informàticament els resultats d'inserció de les accions formatives.
  
Aquelles entitats que voluntàriament desitgen aportar dades sobre inserció d'alumnes que hagen finalitzat accions formatives de l'exercici anterior sense compromís formal d'inserció, hauran d'adjuntar a les sol·licituds d'ajuda per a l'exercici actual, les còpies de contractes laborals realitzats després de l'acabament del curs. Els contractes, per a acreditar la inserció, hauran de ser a jornada completa setmanal i de duració igual o superior a tres mesos, o període de treball real equivalent en el cas de contractacions a temps parcial, independentment de l'activitat de què es tracte.
  
Es considerarà una puntuació de dos tant si no es disposa de dades de les accions impartides per l'entitat durant l'exercici anterior, com si no les ha impartides.
  
La trajectòria d'inserció d'alumnes es valorarà a través dels indicadors que s'indiquen tot seguit:
  
a) Percentatge d'inserció global d'alumnes aconseguit per l'entitat, considerant el percentatge d'alumnes inserits sobre els finalitzats per a cada acció formativa impartits per l'entitat durant l'exercici anterior.
  
b) Percentatge d'inserció específic aconseguit per l'entitat, considerant el percentatge d'alumnes inserits sobre els finalitzats per a cada acció formativa impartits durant l'exercici anterior, valorant únicament les especialitats impartides que siguen coincidents amb l'especialitat sol·licitada.
  
Cada percentatge indicat es valorarà d'acord amb el barem següent:
  
PERCENTATGE D'INSERCIÓ PUNTUACIÓ
  
Major del 50% 4
  
Entre 25 i 50% 3
  
Menor del 25% 2
  
La puntuació final d'aquest apartat serà la mitjana aritmètica de les puntuacions mitjanes obtingudes en cada indicador.
  
1.2.4. Resultats de l'avaluació de la Formació Ocupacional
  
Es concedirà a les entitats una baremació derivada de la puntuació resultant de les enquestes d'Avaluació de la Formació Ocupacional (EFO) realitzades respecte de les accions formatives ocupacionals de l'exercici 2004, tenint en compte els perfils de qualitat de totes les accions formatives impartides per una entitat.
  
La baremació serà la següent:
  
Puntuació Baremació
  
1. D'1 a 2.9 0
  
2. De 3 a 3.4 1
  
3. De 3.5 a 3.9 2
  
4. De 4 a 4.4 3
  
5. De 4.5 a 5 4
  
En el cas que l'entitat no haja realitzat cap acció formativa ocupacional durant l'exercici 2004, o no es dispose de les dades, se li atorgarà una puntuació de dos.
  
En aquest apartat s'haurà d'obtenir una puntuació mínima de dos.
  
1.2.5. Resultat de la valoració de la formació ocupacional realitzada pels tècnics d'enllaç (EFOTEC) de l'exercici 2004.
  
Es concedirà a les entitats una puntuació derivada de la puntuació resultant dels EFOTEC realitzades respecte de les accions formatives ocupacionals de l'exercici 2004, tenint en compte els perfils de qualitat de totes les accions formatives impartides per una entitat.
  
La baremació serà la següent:
  
Puntuació Baremació
  
1. D'1 a 2.9 0
  
2. De 3 a 3.4 1
  
3. De 3.5 a 3.9 2
  
4. De 4 a 4.4 3
  
5. De 4.5 a 5 4
  
En el cas que l'entitat no haja realitzat cap acció formativa ocupacional durant l'exercici 2004, o no es dispose de les dades, se li atorgarà una puntuació de dos.
  
En aquest apartat s'haurà d'obtenir una puntuació mínima de dos.
  
1.2.6. Expectatives d'ocupació - Pla de Pràctiques no Laborals
  
L'entitat sol·licitant podrà sol·licitar, com a part integrant del disseny de l'acció formativa, la col·laboració de les empreses per a contribuir a l'èxit de les finalitats de la Formació Professional Ocupacional, a través de Pràctiques no Laborals en aquestes.
  
Els nivells de baremació en aquest subapartat seran els següents:
  
CONCEPTE PUNTUACIÓ
  
Pla de Pràctiques no Laborals en empreses
  
en les condicions que estableix la norma 4
  
No s'inclouen pràctiques no laborals
  
en empreses en el pla formatiu presentat
  
per l'entitat 2
  
1.2.7. Acreditació en normes de qualitat Aquest recurs es puntuarà de la manera següent:
  
CONCEPTE PUNTUACIÓ
  
L'entitat està en possessió del Certificat ISO,
  
expedit per una entitat certificadora acreditada,
  
i a més presenta un pla de millora de la
  
qualitat conforme al model EFQM. 4
  
L'entitat està en possessió del Certificat
  
ISO de qualitat 3
  
L'entitat presenta un pla de millora de
  
la qualitat conforme al model EFQM 2
  
L'entitat no disposa del Certificat ISO
  
de qualitat ni aporta un pla de millora
  
de qualitat conforme al model EFQM. 1
  
1.2.8. Acreditació com a entitat autoritzada per a impartir cicles formatius de formació professional
  
CONCEPTE PUNTUACIÓ
  
L'entitat està legalment autoritzada per a
  
impartir cicles formatius de Formació
  
Professional Específica en una especialitat
  
anàloga a la sol·licitada 4
  
L'entitat no està legalment autoritzada per a
  
impartir cicles formatius de Formació
  
Professional Específica en una especialitat
  
anàloga a la sol·licitada 2
  
1.2.9. Idoneïtat del professorat
  
Indicadors:
  
Es puntuarà d'acord amb la puntuació següent:
  
a) Titulació acadèmica idònia que exigeix l'especialitat que s'impartirà
  
NIVELL DEL RECURS PUNTUACIÓ
  
Titulació adequada. Máxim grau de formació 4
  
Titulació adequada. Grau mínim de formació 3
  
Titulació afí 2
  
Titulació inadequada o no explícita 0
  
b) Experiència professional demostrada pels docents en relació amb la matèria objecte de l'acció formativa
  
NIVELL DEL RECURS PUNTUACIÓ
  
Més de quatre anys d'experiència professional 4
  
Entre tres i quatre anys 3
  
Entre dos i tres anys 2
  
Entre un i dos anys 1
  
Menys d'un any d'experiència o sense explicitar 0
  
c) Experiència docent demostrada
  
NIVELL DEL RECURS PUNTUACIÓ
  
Més de quatre anys d'experiència docent 4
  
Entre tres i quatre anys 3
  
Entre dos i tres anys 2
  
Entre un i dos 1
  
Menys d'un any d'experiència docent
  
o sense explicitar 0
  
Nota: un any és equivalent a 400 hores d'impartició.
  
d) Grau de formació metodològica. Només s'hi valoraran els certificats que a aquest efecte haja expedit la Conselleria d'Economia, Hisenda i Ocupació o les antigues conselleries competents en política d'ocupació i formació professional, així com les expedides per la Conselleria de Cultura i Educació, l'INEM o les universitats.
  
NIVELL DEL RECURS PUNTUACIÓ
  
Més de 300 hores de preparació docent 4
  
Entre 200 i 300 hores 3
  
Entre 80 i 200 2
  
Entre 40 i 80 1
  
Menys de 40 hores 0
  
La puntuació mitjana de l'apartat 1.2.8 (professorat) s'obtindrà com a mitjana aritmètica dels apartats a), b) i el major valor obtingut entre c) i d).
  
S'exigeix superar un nivell de puntuació mínim de dos.
  
2. Valoració material
  
Les sol·licituds que hagen superat els nivells límit mínims en la valoració formal seran objecte d'una valoració material que afectarà les millores dels continguts teoricopràctics, la metodologia d'impartició i l'oportunitat de realització.
  
2.1. Millores dels continguts teoricopràctics
  
Indicadors:
  
- Considerar el grau en què el contingut teoricopràctic de l'acció formativa garanteix l'èxit dels objectius finals planejats en el projecte presentat, en funció que els alumnes, en finalitzar el curs, adquirisquen la qualificació o l'especialització professionals necessàries per a exercir amb eficàcia la seua tasca laboral, o si és el cas la creació, la gestió i el manteniment d'una estructura empresarial.
  
- Coherència entre la relació seqüencial i el contingut de cada mòdul formatiu proposat en el projecte, amb l'adquisició de les capacitats que es volen desenvolupar, o si és el cas, amb l'adquisició dels coneixements i les habilitats necessaris per a emprendre un projecte empresarial.
  
- Grau d'innovació i introducció de noves tecnologies en els continguts teoricopràctics del programa presentat.
  
- Inclusió en els programes teoricopràctics d'especialització professional de nous continguts de la mateixa professió, a fi d'augmentar les expectatives d'ocupació dels alumnes.
  
- Idoneïtat dels temps proposats per al desenvolupament de l'acció formativa i la seua distribució proporcional en classes teòriques i pràctiques.
  
Es puntuarà d'acord amb la següent puntuació.
  
GRAU DEL RECURS I PUNTUACIÓ
  
Excel·lent: s'ajusta adequadament al model d'especialitat-tipus i presenta millores substancials (innovació, recursos tecnològics, etc.) sobre ell: 4.
  
Bona: s'ajusta adequadament al model d'especialitat-tipus i presenta algunes millores sobre ell: 3.
  
Acceptable: s'ajusta als mínims fixats en el model d'especialitat-tipus: 2.
  
Deficient: mostra prou deficiències en diversos apartats dels arreplegats en els referents: 1.
  
Molt deficient: no s'ajusta al model d'especialitat-tipus. Mostra deficiències molt greus: 0.
  
2.2. Metodologia d'impartició
  
S'hi valorarà el grau d'idoneïtat en la metodologia d'aprenentatge proposada, considerant l'especialitat sol·licitada i el grau inicial de coneixements dels alumnes.
  
- Idoneïtat de la metodologia proposada i la seua adequació als objectius de l'acció i al perfil d'accés dels candidats, d'acord amb l'escala següent:
  
Excel·lent, quan s'explicita perfectament
  
el referent 4
  
Bueno, quan enuncia breument el referent 2
  
Negativa, quan no s'indica el referent 0
  
- Viabilitat del sistema de valoració proposat en el projecte formatiu per al seguiment del rendiment de l'alumne, d'acord amb l'escala següent:
  
Excel·lent, quan s'explicita perfectament el referent 4
  
Bueno, quan enuncia breument el referent 2
  
Negativa, quan no s'indica el referent 0
  
- El programa formatiu per a les pràctiques no laborals inclou activitats adequades a la naturalesa del curs o de la seua pròpia especialització empresarial, d'acord amb l'escala següent:
  
Excel·lent, quan s'explicita perfectament el referent 4
  
Bueno, quan enuncia breument el referent 2
  
Negativa, quan no s'indica el referent 0
  
Aquest subapartat no serà objecte de valoració en els casos de la Via 3 de programació.
  
La puntuació final d'aquest apartat serà la mitjana de les valoracions parcials, i serà motiu de denegació una valoració de zero en qualsevol dels subapartats.
  
2.3. Oportunitat de realització
  
S'hi valorarà de forma individualitzada cadascun dels següents indicadors:
  
2.3.1. Capacitat del centre
  
Capacitat de l'entitat per a garantir la disponibilitat dels recursos humans i materials especificats en la memòria, abans del començament previst del curs.
  
En les accions sol·licitades a través de la Via 1 (Centres col·laboradors homologats), s'hi tindrà en compte la infraestructura de l'entitat (disponibilitat d'instal·lacions i equips) per a impartir la totalitat dels cursos sol·licitats.
  
Es denegaran per aquest motiu totes les sol·licituds de l'entitat que sobrepassen la capacitat de l'entitat, de manera que s'adeqüe la programació anual d'accions formatives concedida al centre, amb la seua capacitat formativa real.
  
Nivell de baremació:
  
NIVELL DEL RECURS PUNTUACIÓ
  
La capacitat del centre és prou per a
  
garantir la impartició del curs 1 (valoració
  
 positiva)
  
L'acció sol·licitada sobrepassa la capacitat
  
en instal·lacions i equipament del centre 0 (valoració
  
 negativa)
  
2.3.2. Compliment de la programació
  
Grau de compliment de les obligacions contretes amb la Direcció General en la programació d'accions formatives o de tallers en l'exercici anterior, pel que fa a la impartició de la programació aprovada, i en les condicions previstes en el projecte o previstes en la resolució d'aprovació.
  
Es tindran en compte per a valorar aquest indicador les renúncies als cursos programats i els motius al·legats per l'entitat que justifiquen aquesta circumstància, així com aquells casos d'incompliment real d'impartició d'accions que no han sigut objecte de comunicació per l'entitat, o les anomalies observades en el desenvolupament del curs.
  
Es considerarà incompliment greu de l'entitat, i per tant es valorarà aquest indicador negativament, haver renunciat a un percentatge superior o igual al 60% dels cursos resolts favorablement a l'entitat per la Direcció General de Formació i Qualificació Professional en l'exercici anterior, així com no haver mantingut el percentatge d'inserció dels alumnes durant un període mínim de tres mesos a jornada completa setmanal, o període real de treball equivalent en el cas de contractacions a temps parcial, independentment de l'activitat de què es tracte, per a aquelles entitats que van assumir un compromís formal d'inserció durant l'exercici anterior.
  
Nivell de baremació:
  
NIVELL DEL RECURS PUNTUACIÓ
  
Sense cursos aprovats en l'exercici anterior
  
o compliment adequat en la programació
  
de cursos aprovats 1 (valoració
  
 positiva)
  
Incompliment greu en la programació
  
aprovada en l'exercici anterior, o existència
  
d'anomalies en el desenvolupament d'algun curs
  
subvencionat a l'entitat en l'exercici anterior 0 (valoració
  
 negativa)
  
Els indicadors exposats en aquest apartat sobre oportunitat de realització de l'acció sol·licitada no formaran part de la puntuació final del procés de valoració. No afectaran la resolució de l'expedient sempre que els valors de puntuació obtinguts siguen positius (puntuació 1). En canvi, serà motiu de denegació de la sol·licitud presentada el fet que aparega en algun d'ells una valoració negativa (puntuació 0).
  
3. Valoració final del procés
  
Les sol·licituds que superen els valors límit mínims indicats en els processos de valoració formal i material, obtindran una valoració final que serà el resultat de ponderar els valors mitjans dels diferents apartats, de la manera següent:
  
En els punts 1.1, 1.2.1, 2.3.1 i 2.3.2, la valoració negativa hi determinarà la desestimació de la sol·licitud.
  
El valor absolut de la puntuació final determinarà l'ordre de prioritat d'aprovació de les accions formatives, en el cas de sol·licituds presentades respecte de les especialitats arreplegades en l'annex II, d'acord amb el que estableix l'article 8.2 d'aquesta ordre, fins a exhaurir el pressupost assignat.
  
En el cas de projectes formatius (Via 3 de programació), els expedients seran resolts a mesura que siguen completats fins a exhaurir el pressupost assignat.
  
Annex III
  
Model de conveni de pràctiques no laborals
  
Conveni de col·laboració per a la realització de pràctiques no laborals en empreses.
  
REUNITS
  
D'una part:
  
La directora general del Servici Valencià d'Ocupació i Formació, i per delegació el director \_\_\_, \_\_\_\_, en representació del SERVEF, sobre la base de les facultats que li atorga l'article 13, lletra e), del Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del SERVEF, i d'acord amb l'article 23 de l'Ordre de 30 de desembre de 2004, de la Conselleria d'Economia, Hisenda i Ocupació, per la qual es determina el Programa de Formació Professional Ocupacional a càrrec del Pla Nacional de Formació i Inserció Professional, i es regula el procediment per a la concessió d'ajudes durant l'exercici de 2005.
  
D'una altra part:
  
El Sr./la Sra. \_\_\_\_\_\_, d'acord amb les facultats que té conferides en virtut d \_\_\_\_\_, com a representant del centre formatiu \_\_\_\_, amb NIF/CIF \_\_\_\_\_\_, domiciliat a \_\_\_\_, carrer \_\_\_, telèfon \_\_\_\_\_.
  
I d'una altra part:
  
El Sr./la Sra. \_\_\_\_\_\_ d'acord amb les facultats que té conferides en virtut d \_\_\_\_\_\_\_\_, com a representant de l'empresa \_\_\_\_\_\_, amb NIF/CIF \_\_\_\_\_\_\_\_, sector \_\_\_\_\_\_\_\_, domiciliada a \_\_\_, carrer \_\_\_\_\_\_\_, telèfon \_\_\_\_\_\_\_, amb centres de treball afectats per aquest Conveni en \_\_\_\_\_\_\_\_.
  
DECLAREN
  
Primer. Que es reconeixen recíprocament capacitat i legitimació per a la negociació i la firma d'aquest document.
  
Segon. Que els objectius que es pretén aconseguir mitjançant la realització de les pràctiques no laborals que s'efectuen d'acord amb aquest Conveni són els següents:
  
- Complementar l'adquisició per part de l'alumnat de la competència professional aconseguida en el centre formatiu, mitjançant la realització d'un conjunt d'activitats de formació identificades entre les activitats productives del centre de treball.
  
- Contribuir a l'èxit de les finalitats generals de la formació professional (adquirir la competència professional característica de cada ocupació i una identitat i maduresa professionals motivadores de futurs aprenentatges i adaptacions al canvi de qualificacions).
  
- Facilitar l'avaluació dels aspectes més rellevants de la competència professional adquirida per l'alumnat i, si és el cas, acreditar els aspectes més representatius de la competència requerida en l'ocupació (expressada pel perfil de cada ocupació), que no poden comprovar-se al centre formatiu per exigir situacions reals de producció.
  
- Adquirir el coneixement de l'organització productiva corresponent al perfil professional i el sistema de relacions sociolaborals del centre de treball, a fi de facilitar la futura inserció professional de la persona.
  
ACORDEN
  
Subscriure aquest Conveni de Col·laboració per a la realització de pràctiques professionals no laborals en les entitats o les empreses, de conformitat amb el que estableixen el Reial Decret 631/1993, de 3 de maig, del Ministeri de Treball i Seguretat Social (BOE de 4 de maig de 1993), que regula el Pla Nacional de Formació i Inserció Professional; l'Ordre de 30 de desembre de 2004, de la Conselleria d'Economia, Hisenda i Ocupació, anteriorment citada, i totes aquelles normes que s'hi apliquen i que les parts coneixen i accepten.
  
Per tot això es firma aquest Conveni d'acord amb les següents:
  
CLÀUSULES
  
1. La relació entre l'alumne i el centre de treball no tindrà en cap cas naturalesa jurídic laboral o funcionarial, tal com estableix l'article 26 de l'Ordre de 30 de desembre de 2004, de la Conselleria d'Economia, Hisenda i Ocupació, anteriorment citada.
  
2. Els alumnes no percebran cap retribució per la seua activitat formativa ni pels resultats que puguen derivar-se'n.
  
3. L'empresa no podrà cobrir, ni tan sols amb caràcter interí, cap lloc de treball en plantilla amb l'alumne que hi realitze activitats formatives, llevat que s'establisca a aquest efecte una relació laboral de contraprestació econòmica per servicis contractats. En aquest cas, es considerarà que l'alumne abandona el programa formatiu en el centre de treball, fet que l'empresa o la institució col·laboradora haurà de comunicar al professor-tutor, qui donarà de baixa aquest alumne.
  
4. L'alumne estarà cobert per l'assegurança d'accidents establida en l'article 10.2 de l'Ordre de 30 de desembre de 2004, de la Conselleria d'Economia, Hisenda i Ocupació, anteriorment citada.
  
5. L'empresa informarà del Conveni i dels documents que l'acompanyen, els representants dels treballadors dels centres laborals, i sempre abans del començament de les pràctiques no laborals.
  
6. El centre de treball en què es realitzen les pràctiques no laborals designarà un instructor per cada tres alumnes o fracció, entre el personal qualificat del citat centre, qui supervisarà tècnicament els alumnes i els donarà suport, distribuirà les tasques i col·laborarà en l'avaluació dels citats alumnes.
  
7. El professorat del centre formatiu, en col·laboració amb l'instructor del centre de treball, realitzarà el seguiment i l'avaluació de l'alumnat.
  
8. El centre formatiu i el centre de treball elaboraran conjuntament un programa formatiu, que constituirà un annex a aquest Conveni, i en el qual hauran de constar les àrees o els departaments de treball per què rotará l'alumne, amb la temporalització corresponent a cadascun, així com el desenvolupament de les activitats formativoproductives i d'avaluació.
  
9. En els aspectes que afecten el desenvolupament d'aquest Conveni i que no hi estiguen regulats específicament, hi valdrà el que determine l'Ordre de 30 de desembre de 2004, de la Conselleria d'Economia, Hisenda i Ocupació, anteriorment citada.
  
10. Qualsevol modificació de la mencionada norma que implique variació en les estipulacions d'aquest Conveni, i l'aparició de noves disposicions durant el període en què tinga vigència, podrà originar-ne la modificació, després de la consulta i del posterior compromís escrit de les parts.
  
11. Aquest Conveni entrarà en vigor l'endemà de la firma.
  
12. A aquest Conveni s'adjuntaran per a cada acció formativa els següents documents en qualitat d'annex:
  
a) Llista d'alumnes que realitzen les pràctiques.
  
b Programa de les pràctiques, en el qual se n'inclourà el contingut, la duració, el lloc i l'horari i el sistema de tutories per fer-ne el seguiment i avaluar-les.
  
c) Autorització del pare o del tutor de cada alumne, en el cas que aquestos siguen menors de 18 anys.
  
d) Llista de les persones designades pel centre formatiu i per l'empresa per al seguiment i l'avaluació de les pràctiques previstes.
  
e) Còpia de la pòlissa de l'assegurança d'accidents dels alumnes.
  
f) Document que acredite l'alta en l'Impost d'Activitats Econòmiques de l'empresa en què es realitzaran les pràctiques no laborals.
  
g) Documentació acreditativa de la comunicació del Conveni i documents que l'acompanyen, als representants dels treballadors dels centres laborals, d'acord amb el que estableix la clàusula cinquena.
  
Les parts, una vegada llegit aquest Conveni, el firmen en triple versió com a prova de conformitat,
  
\_\_\_\_\_\_\_\_\_\_\_\_\_, \_\_\_\_ d \_\_\_\_\_\_\_\_\_\_\_\_\_\_\_ d\_\_\_\_\_\_\_\_\_\_\_
  
Pel Servici Valencià d'ocupació i Formació
  
Pel centre formatiu,\_\_\_\_\_\_\_\_\_\_\_\_\_\_\_\_\_\_\_\_\_\_
  
Per l'entitat,